b'\n_START_ARTICLE_\nJohannes II (paavst)\n_START_SECTION_\nPaavstiks saamine\n_START_PARAGRAPH_\nJohannes II valiti paavstiks p\xc3\xa4rast paarikuulist segast vakantsiperioodi, mille k\xc3\xa4igus anti altk\xc3\xa4emaksudeks \xc3\xa4ra liturgilised esemed. Johannes II valiti paavstiks kompromisskandidaadina ja p\xc3\xbchitseti ametisse 2. jaanuaril 533._NEWLINE_Johannes II oli esimene paavst p\xc3\xa4rast Peetrust, kes muutis ametisse astudes oma nime, arvatavasti pidades senist nime liiga paganlikuks. Ta v\xc3\xb5ttis nime paavst Johannes I j\xc3\xa4rgi.\n_START_SECTION_\nTeoloogilised vaidlused\n_START_PARAGRAPH_\nB\xc3\xbctsantsi keiser Justinianus I avaldas 15. m\xc3\xa4rtsil 533 edikti, milles tunnustas esimese nelja oikumeenilise kirikukogu otsuseid. Ta lisas edikti ka teopaskiitliku vormeli, mille paavst Hormisdas oli hukka m\xc3\xb5istnud. Keisri otsust taunisid m\xc3\xb5ned Konstantinoopoli mungad, kes apelleerisid paavstile. Keiser saatis Rooma delegatsiooni, mida juhtisid Ephesose piiskop Hypatios ja Philippi piiskop Demetrios ning millega saadeti paavstile rikkalikult kingitusi._NEWLINE_Johannes II pidas sinodi, milles tunnistas keisri edikti kiriku \xc3\xb5petusega koosk\xc3\xb5las olevaks. Ta soovitas munkadel j\xc3\xa4rgida keisri otsust ja kui see tulemusi ei andnud, ekskommunitseeris 25. m\xc3\xa4rtsil 534 mungad kui nestoriaanid.\n_START_SECTION_\nPaavstivalimise reguleerimine\n_START_PARAGRAPH_\nIdagootide kuningas Athalaric andis aastal 533 korralduse, milles m\xc3\xb5isteti hukka simoonia ja muude taunitavate meetodite kasutamine paavstivalimistel. Samuti s\xc3\xa4testati korralduses, et kui paavstivalimise k\xc3\xa4igus osutub valituks mitu vaimulikku ja tekkinud vaidlus antakse lahendada idagootide kuningale, tuleb kuningale maksta 3000 solidust, mis annetatakse vaestele._NEWLINE_Kuninga korraldus graveeriti marmorplaadile ja asetati Rooma Peetri kiriku aatriumisse.\n_START_SECTION_\nSuhted Gallia piiskoppidega\n_START_PARAGRAPH_\nJohannes II andis korralduse, et Riezi piiskop Contumeliosus, keda s\xc3\xbc\xc3\xbcdistati s\xc3\xbcndsusetus k\xc3\xa4itumises, pidi ametist tagandatama ja siirduma kloostrisse. Ta m\xc3\xa4\xc3\xa4ras piiskopkonna administraatoriks Arles\'i metropoliidi Caesariuse.\n_START_SECTION_\nOrdinatsioonid\n_START_PARAGRAPH_\nJohannes II ordineeris "Liber Pontificalise" j\xc3\xa4rgi 21 piiskoppi ja 15 preestrit.\n_START_SECTION_\nDokumendid\n_START_PARAGRAPH_\nJohannes II-le on omistatud piiskop Valeriusele saadetud kirja autorsus, kuid selle kirjutise autorsus on vaieldav.\n_START_SECTION_\nSurm\n_START_PARAGRAPH_\nJohannes II suri 8. mail 535 Roomas ja maeti Rooma Peetri kirikusse.'